W Běłej Wodźe so hladajo na naslědnosć tuchwilu tójšto hiba. Tak su njedawno iniciatiwu z mjenom „foodsharing“ załožili, z kotrejž spytaja žiwidła lěpje wužiwać. Nimo toho maja tam staciju za nabiwanje e-kolesow. Milinu za to produkuje solarna připrawa.
Běła Woda (SN/BŠe). Z fachowych přepytowanjow wuchadźa, zo so nimale třećina produkowanych žiwidłow njewužiwa abo njepředźěła. Tónle pozadk pozbudźi akterow w Běłej Wodźe, kotřiž chcedźa nuznje něšto změnić, wutworić iniciatiwu „foodsharing“. „Wěmy, zo tež w Běłej Wodźe mnoho žiwidłow na wikach abo w kupnicach do wotpadkow mjetaja“, wuswětla jedyn ze załožerjow iniciatiwy Adrian Rinnert. „Často je tomu tak, zo ludźo to poprawom nochcedźa a sej druhe móžnosće přeja, hdźež móhli je dale dać.“
Wo Veronique, Lilo, Yoko a mnohich dalšich ludźoch jedna spěw, kotryž je Konstanze Niemz napisała. „Woni bydlachu w Budyšinje a Berlinje, we Worklecach kaž tež w Trieru a Bahiji.“ We w lěće 2019 nastatym spěwje „Witamy a Shalom“ zhladuje 52lětna 600 lět wróćo do stawiznow a slěduje zwiski k prawótcam ludźi. „Poprawom ma kóždy z nas miliardu přiwuznych. Tak móžemy z toho wuchadźeć, zo nas wjace z Łužicu zwjazuje hač jenož poćah k Serbam“, bywša Wojerowčanka wujasni. Wona čuje so z kulturnymi a twarskimi stawiznami, z lyriku a poeziju kaž tež architekturu jara zwjazana.
Elektrifikacija železniskeje čary mjez Drježdźanami a Zhorjelcom je horco diskutowana tema. Zwisk njeje jenož mjezy přesahowacy wažny, ale wobwliwuje tež wuwiće industrijnišćow w Hornjej Łužicy.
Budyšin (SN/BŠe). Hižo lěta tłóča zastupjerjo politiki a hospodarstwa na elektrifikaciju železniskeje čary mjez Drježdźanami a Zhorjelcom, dotal pak běchu wšitke prócowanja podarmo. Hladajo na strukturnu změnu brunicoweho regiona bě zaso trochu nadźije, zo so nuznje trěbna naprawa bórze tola přewjedźe, wšako chce zwjazkowe knježerstwo wšitke trěbne srědki k dispoziciji stajić. Ze spěchowanskeho hornca, kotryž je předwidźany za projekty změny, pak njemóža akterojo čerpać. To je so jim minjene lěćo zaprajiło. Nětko ma so nowa strategija wuwić, tola hišće srědki za elektrifikaciju čary dóstać.
Ze spěchowanskich pjenjez programa Leader su kónčiny na wsach wjele profitowali. Njezadźiwa, zo prócuja so zamołwići wo to, tež přichodnje pjenjezy w regionach zasadźić směć.
Diskusija wo kónčnym składźišću atomowych wotpadkow we Łužicy njebě minjeny čas wulce prezentna. Přiwšěm so zarjady dale z temu zaběraja. Nětko so Swobodni wolerjo Budyskeho a Zhorjelskeho wokrjesa zjawnje wuprajeja.
Budyšin (SN/BŠe). Wot Zwjazka załožena Towaršnosć za pytanje kónčneho składźišća atomowych wotpadkow so tuchwilu ze wšelakimi metodami rozestaja, so hodźacu kónčinu w Němskej nańć, zo móhli tam atomowe smjeće składować. Na karće móžnych regionow jewi so mjez druhim tež Hornja Łužica. Zhorjelski a Budyski wokrjes stej to w stejišću wotpokazałoj, złožujo so na fachowe přičiny. Na wuchodźe a zapadźe Łužicy njejsu kajkosće pódy so hodźace.
Kulow (AK/SN). Rjemjesło lakěrarja žada sej dołhi dych a krutu wolu. „Njerěčimy tu wo industrijnym powołanju, ale wo klasiskim rjemjeslniskim“, měni Kulowčan Ralf Szczepaniak. „Dźěło lakěrarja awtow je kóždy dźeń nowe wužadanje.“ 45lětny nětko wot spočatka tohole lěta w třećej generaciji zawod swojeho nana dale wjedźe. Dźěd Ralfa Szczepaniaka Paul bě hač do 1959 samostatny moler. Jeho syn Hubertus nawukny 1962 powołanje awtoweho lakěrarja a je so pozdźišo na mištra kwalifikował. Lěta 1983 zwaži sej krok do samostatnosće, štož bě za čas NDR ze zadźěwkami zwjazane. Po dohromady 60 dźěłowych lětach, z toho 39 jako samostatny, dósta wón loni złote mišterske wopismo přepodate. We wšěch lětach je so tež za město Kulow a region zasadźał. Dźensa je 73lětny starobny prezident sportoweho towarstwa DJK Módro-Běli Kulow.
szl_Latn szl_Latn szl_Latn szl_Latn ces_Latn pol_Latn szl_Latn pol_Latn szl_Latn